ཕྱུག་ཐར་ཁོ་རང་ཁྱིམ་དུ་ཐོན་པ་དང་མཉམ་ཏུ་ཚེ་བཀྲའི་ཚོང་གྲོགས་ཝང་ཁྲིན་དང་ལིས་ཀྲོ་གཉིས་ཡང་ཁོ་ཚང་ལ་ཐོན།ཕྱུག་ཐར་གྱི་ཆུང་མས་ཁོ་ཚོར་ཇ་བླུགས་རྗེས།སྒོ་ཕྱིར་ཕྱུགས་ལ་ལྟ་རུ་ཆས།ཕྱུག་ཐར་གྱིས་ཚོང་གྲོགས་དེ་གཉིས་ལ་ཐད་ཀར་ཁྱེད་གཉིས་འཚབ་མི་དགོས།ཁྱེད་ཚོའི་ཚོང་ལ་ངས་གནོད་པ་སྤུ་ཙམ་ཡང་བྱས་མེད་ཅེས་བརྗོད།སྐབས་དེར་ཚེ་བཀྲསཚོང་གྲོགས་གཉིས་ཀྱི་གདོང་ལ་བཅོས་མིན་གྱི་འཛུམ་མདངས་ལྷག་མ་ཞིག་གིས་འཚོས་ཏེ་ཕྱུག་ཐར་ལ་བཀའ་དྲིན་ཞུ་ཞོར་ཕྱིར་རྫོང་ཐོག་གི་ཕྱོགས་སུ་ལྷོད་ཀྱིས་བཞུད།དེ་ནས་ཕྱུག་ཐར་གྱིས་བློ་རྩེའི་མདའ་མོ་གངས་དཀར་ཏི་སེའི་ཕུ་ཐག་ལ་དེད་ནས་ཕྱིར་འདང་ཞིག་བརྒྱབ་པ་ན་ཁོ་བོའི་ལྷག་བསམ་གྱི་ཡལ་གའི་སྟེང་དུ་གྲི་རྣོན་པོས་གཙག་གཙག་བྱེད་པ་དང་འདྲ་བར་ན་ཟུག་བཟོད་མི་ཐུབ་པ་སྐྱེས།ཁོའི་ཆུང་མས་ཕྱུག་ཐར་ཁྱོད་ལ་ཅི་རེད།ཁྱེད་གཅེན་གཅུང་གཉིས་ཀྱི་བར་དུ་གཞན་གྱིས་རྟོགས་མི་ཐུབ་ལ་ན་ཟུག་གིས་བཟོད་མི་དྲགས་པའི་དོན་རྐྱེན་ཅི་བྱུང་བ་ཡིན།ཞེས་དྲིས་པ་ན།ཕྱུག་ཐར་གྱིས་དབུགས་རིང་ཞིག་འབྱིན་རྗེས་ཅང་མ་རེད་ཅེས་ལན་བཏབ།སྐབས་དེར་ཁོས་ཆུང་མ་དང་མཉམ་དུ་ཇ་གང་ལ་རོལ་རྗེས་ཡང་བསྐྱར་ཕུ་བོ་ཚེ་བཀྲ་ཚང་ལ་འགྲོ་རྒྱུར་སྟ་གོན་བྱས།